( 218 ) 
chevalierz estrangiers ou second renc, et les escuierz et autres 
ou tierz renc des escuierz d’onneur, tout le plus hault et plus 
honorablement que faire se porra, selon les degrés et estas 
dont seroient iceulz estrangierz. 
Item, seront assis les grans Conservateurs et aussi tous les 
autres conservateurs de nostre dicte court, quant leurz plaira 
venir à noz amoureuses festes de puy et autres solenneles 
de la vierge des vierges, tout au dessus de nous et des 
XXIII] ministres. Et puis, nous et les XXIII ministres au 
dessoubz en ce meismes rene. Et ainsy ensuivant, les prélas 
seigneurs et barons, chevalierz et maistres en thélogie, avec 
autres gens d’église tenans dignité de nostre amoureuse court, 
comme cy dessus par ordre est assez amplement déclaré en la 
clause qui parle de leurz noms et armes. 
Item, le roy nostre souverain seigneur a volu, ordonné et 
délibéré de son propre mouvement et plaisir, à ce jour d’uy, 
après nostre lie créacion faite en la présence de Très excellens 
Princes Phelippe duc de Bourgoingne et Loys duc de Bour- 
bonnois, dessus nommez, et autres princes et seigneurs plu- 
seurs, que nostre title de Prince d’amours sera ainsy mis en 
toutes noz lettres patentes, c’est assavoir le Prince de la baillie 
d’amours, ete., en signifiance que, à la requeste et prière diceulz 
deux trés excellens Princes et ducz, Phelippe et Loys, il nous a 
baillié ceste amoureuse seigneurie, ja soit ce que nostre com- 
mun nom sera de seulement Princes d’amourz. 
Item, avons au jour d’uy ordonné et par ces présentes ordon- 
nons que, le premier dimenche de chascun moys qu'il sera jour 
de joieuse feste d’amoureux puy, il y ara entour nostre escu 
et aussi entour chascun escu des XXIIII ministres, ung flocart 
ront de pervenche, tant en yuer comme en esté, en fourme de 
chapeau qui comprendra l’eseu en rondeur tout entour, par 
ainsy que chascun escu sera enclos dedens le dit flocart de 
pervenche, en signe de renouvelle joye, en noble et plaisant 
compagnie, estre demonstrée autant de foys que feste de 
amoureux puy escherra. 
